ORDE do 29 de marzo de 2006 pola que se determinan os servizos mínimos durante a folga convocada desde o 30 de marzo de 2006, con carácter indefinido, nos centros de traballo de Soluciona O&M, S.A. e Masa Galicia, S.A. da mina de Meirama.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 30/03/2006

O artigo 28.2º da Constitución española recoñece o dereito de folga dos traballadores para a defensa dos seus intereses, malia limitar o seu exercicio para garantir os servizos esenciais da comunidade, entre os que está a subministración de electricidade.
O artigo 3 do Decreto 155/1988, do 9 de xuño, faculta o conselleiro competente por razón dos servizos esenciais afectados ante unha situación de folga para que, mediante orde, decida o mínimo de actividade necesaria para asegurar o mantemento deles, así como para determinar o persoal preciso para a súa prestación.
As centrais sindicais CIG e UGT e o comité de empresa de Masa Galicia, S.A. convocaron unha folga con carácter indefinido, a partir das 6.45 horas do día 30 de marzo de 2006, nos centros de traballo de Soluciona O&M, S.A. e Masa Galicia, S.A. na mina de Meirama, que pode ter incidencia na subministración de lignito pardo á central térmica de Meirama e na prestación dun servizo esencial como é a subministración de electricidade.
Polo tanto, cómpre determinar os servizos mínimos que se deben manter mentres dure a folga convocada nos referidos centros de traballo para garantir as debidas condicións de seguridade de persoas, bens e instalacións e asegurar o abastecemento de carbón á central térmica de Meirama.
Na súa virtude, oído o comité de folga e no uso das competencias que teño atribuídas,
DISPOÑO:
Artigo 1º
1. Os servizos mínimos que se deberán manter mentres dure a folga anunciada con carácter indefinido a partir das 6.45 horas do día 30 de marzo de 2006 no centro de traballo de Soluciona O&M, S.A na mina de Meirama, da titularidade de Lignitos de Meirama, S.A. serán os seguintes:
-1 oficial de pupitre de trituración por quenda (5 quendas)
-1 xefe de quenda(3 quendas)
-1 xefe de equipo eléctrico en mina (2 quendas)
-2 oficiais operadores de descarga de carbón en praia de vías por quenda (2 quendas)
Ademais, se durante a duración da folga as reservas do parque de carbón baixan de 100.000 t, será necesario engadir:
-1 oficial amoreador de parque (2 quendas)
- 3 oficiais de rotopa de mina (2 quendas)
2. Polo que respecta ao centro de traballo de Masa Galicia, S.A. os servizos mínimos serán os establecidos na Orde do 3 febreiro de 2006 (DOG nº 25 do 6 de febreiro).
3. No caso de producirse algunha avaría ou incidente de carácter grave ou desabastecemento do parque de carbón da central térmica, a dirección e o comité de folga reuniranse co fin de acordar o persoal necesario para a correspondente reparación.
Artigo 2º
O incumprimento da obriga de atender os servizos mínimos fixados nesta orde sancionarase de conformidade coa lexislación vixente.
Artigo 3º
O establecido nesta orde non suporá ningunha limitación dos dereitos que a normativa reguladora do dereito de folga lles recoñece aos traballadores.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 29 de marzo de 2006.
Fernando Xabier Blanco Álvarez
Conselleiro de Innovación e Industria